钦定古今图书集成/理学汇编/学行典/第030卷 > 理数钤〈兑集下〉 > 《四象各有六十四卦》
## 钦定古今图书集成/理学汇编/学行典/第030卷 > 理数钤〈兑集下〉 > 《四象各有六十四卦》

卦者位也，言先天百二十八卦之位；爻者时也，言大
《易》六十四卦之爻。今《皇极》、元会、运世之四象，各有六
十四卦，则又隶于四时之发敛屈伸矣。稽览图，首于
中孚，而复次之，祗六十四卦。故取震、离、兑、坎，直二十
四气，而以六十卦。三百六十爻，爻各直一日，《皇极》六
十四卦皆用，而以四爻直一日。每月二十四气之首，
虚四爻以当闰。所谓“虚四爻”者，乃交气之日用之，次
日即用第五爻，虚其四爻，非不用也。诸得卦而当所
虚之爻，则事主有名无实。若得卦在气之先，其事已
往；在气之后，其事未来。取数亦如此消息之。此法亦
止论前后一气之内，若逾一气之外，则以位论，旺、相、
胎、没、死、囚、休、废，又论刑、害、冲、合以参其卦之义，此所
谓“时”也；

二百五十六卦，分元会运世，隶于发敛，屈伸，各有不
同。如《干》在元当清明，在会当小暑，在运当寒露，在世
当小寒。“当清明”者，刚健中正，纯粹精也；“当小暑”者，“亢
龙有悔”也；“当寒露”者，“或跃在渊”也。〈谓后天干在西北天门〉当小
寒者，“潜龙勿用”也。又如《屯》卦，在元当小满，在会当立
秋，在运当霜降，在世当惊蛰，当小满者，“利建侯”也。当
立秋者，以经纶也。当霜降者，屯如邅如也；当惊蛰者，
雷雨之动满盈也。又如《蒙》，在元当谷雨，在会当大暑，
在运当大雪，在世当冬至，谷雨三月节，物生必蒙也。
大暑六月节，以盛明之时而蒙于下，发蒙利用“刑人”
可也。大雪十一月节，冬至十一月中，虽两《蒙》相去十
五日，其义则相远。在大雪为蒙覆闭护之象，在冬至
乘阳复之时，有蒙以养正之象。然则仿此推二百五
十六卦，每卦四义，迥不相似，圆机之士，可以理解矣。
其卦又有所本，并而推之，难泥《一方论》。